Motorfietsryer se liggaam eindelik van onder Bloukransbrug verwyderBloukrans-brug (Foto: Guinness-wêreldrekords) Die liggaam van ŉ 47-jarige man is Donderdag uiteindelik ná verskeie pogings van onder die Bloukransbrug verwyder. Die polisie is omstreeks 15:00 Maandag na die brug ontbied nadat ŉ motorfiets gedeeltelik versteek in die bosse naby die brug gevind is. Daar is onmiddellik met ŉ soektog na die eienaar van die motorfiets begin. Volgens kol. Priscilla Naidu, polisiewoordvoerder, is daar met behulp van ŉ verkyker iets in die bosse onder die brug gewaar. Daar is vasgestel dat dit die liggaam van ŉ man was wat sowat 180 m onder die brug in die kloof gelê het. Lede van die honde- en reddingseenheid, duikeenheid en die nooddienste is vroeg Dinsdagoggend by die brug, wat 216 m hoog is, ontplooi en daar is vasgestel dat lugondersteuning benodig sal word om die liggaam te bereik. (Foto: SAPD) Die reddingsoperasie is Woensdag weens gure weer uitgestel, maar Donderdag hervat met behulp van ŉ lugmaghelikopter. Ná sowat drie uur is die liggaam van die man suksesvol uit die kloof gehys tot bo-op die brug. Die oorledene is geïdentifiseer as Matthys Cornelis Bothma van Gauteng. In dié stadium word daar vermoed dat Bothma sy eie lewe geneem het en ŉ geregtelike doodsondersoek is begin. Brig. John Lebok, polisiekommissaris in die Sarah Baartman-distrik, het die soek-en-reddingspan geloof en die suksesvolle operasie toegeskryf aan die kundigheid en ervaring van alle betrokkenes. “Dit was een van die moeilikste operasies wat ons lede nog onderneem het. As deel van hul pligte het hulle hul eie lewe in gevaar gestel deur van so ŉ bedenklike hoogte te abseil. Die pogings van die hele span is hoogs prysenswaardig,” het Lebok gesê.